### NN 8/2025 (17.1.2025.), Odluka o preuzimanju Odluke o davanju koncesije na pomorskom dobru za izgradnju i gospodarsko korištenje ribogojilišta, otok Plavnik, Grad Krk

VLADA REPUBLIKE HRVATSKE

61

Na temelju članka 53. stavka 1. točke 1. i stavka 2. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 16. siječnja 2025. donijela

ODLUKU

O PREUZIMANJU ODLUKE O DAVANJU KONCESIJE NA POMORSKOM DOBRU ZA IZGRADNJU I GOSPODARSKO KORIŠTENJE RIBOGOJILIŠTA, OTOK PLAVNIK, GRAD KRK

I.

Vlada Republike Hrvatske preuzima Odluku o davanju konce­sije na pomorskom dobru za izgradnju i gospodarsko korištenje ribogojilišta, otok Plavnik, Grad Krk (»Službene novine Primorsko-go­ranske županije«, broj 32/14.) kojom je dana koncesija društvu Labrax Adria d.o.o. iz Malinske, OIB: 79284744613 i time stupa u pravni položaj Županijske skupštine Primorsko-goranske županije kao davatelja koncesije te preuzima sva prava i obveze iz navedene Odluke.

II.

Ovom Odlukom Vlada Republike Hrvatske (u daljnjem tekstu: Davatelj koncesije) daje društvu Labrax Adria d.o.o. iz Malinske, OIB: 79284744613 (u daljnjem tekstu: Koncesionar), koncesiju za izgradnju i gospodarsko korištenje ribogojilišta, otok Plavnik, Grad Krk, radi obavljanja djelatnosti uzgoja bijele ribe na pomorskom dobru površine 44.050 m².

III.

Ukupno područje pomorskog dobra danog u koncesiju Koncesionaru sukladno Odluci o davanju koncesije na pomorskom dobru za izgradnju i gospodarsko korištenje ribogojilišta, otok Plavnik, Grad Krk i točki II. ove Odluke, omeđeno je poligonom određenim koordinatnim točkama izraženima u HTRS96/TM projekciji, kako slijedi:

|  |  |  |  |
| --- | --- | --- | --- |
| Polje | Točka | E | N |
| POLJE 1 | 1 | 341979.75 | 4984984.37 |
| 2 | 341112.83 | 4985007.30 |
| 3 | 342158.70 | 4984741.15 |
| 4 | 342025.64 | 4984718.22 |
| POLJE 2 | 5 | 342611.63 | 4984763.63 |
| 6 | 342744.71 | 4984786.56 |
| 7 | 342790.59 | 4984520.42 |
| 8 | 342657.51 | 4984497.47 |
| POLJE 3 | 1 | 343176.56 | 4984950.30 |
| 2 | 343309.64 | 4984973.25 |
| 3 | 343355.53 | 4984707.10 |
| 4 | 343222.45 | 4984984.15 |

IV.

Površina pomorskog dobra, morskog akvatorija danog u koncesiju iznosi 109.350 m², od čega površina uzgojnog polja 1 iznosi 36.450 m², površina uzgojnog polja 2 iznosi 36.450 m² i površina uzgojnog polja 3 iznosi 36.450 m², a sve kako je prikazano na grafičkom prikazu: Pregledna situacija ribogojilište – otok Plavnik, repozicioniranje uzgojnih polja, koja čini Prilog 1. ove Odluke i ne objavljuje se u »Narodnim novinama«.

V.

Koncesija se daje na razdoblje od 28 godina, zaključno do 15. svibnja 2043., računajući od dana sklapanja Ugovora broj P 004/07/2015 o koncesiji na pomorskom dobru za izgradnju i gospodarsko korištenje ribogojilišta, otok Plavnik, Grad Krk, od 15. svibnja 2015.

VI.

Koncesija na pomorskom dobru iz točke III. ove Odluke daje se u svrhu izgradnje i gospodarskog korištenja ribogojilišta u akvatoriju otoka Plavnika između rta Veli Pin i rta Mali Pin, na području Grada Krka u Primorsko-goranskoj županiji radi obavljanja djelatnosti uzgoja bijele ribe kapaciteta do 700 tona godišnje.

Koncesionar je dužan na koncesioniranom pomorskom dobru postaviti uzgajalište sukladno Lokacijskoj dozvoli, klasa: UP/I-350-05/15-01/000038, urbroj: 531-06-1-15-00007, od 30. travnja 2015., I. Izmjeni i dopuni Lokacijske dozvole, klasa: UP/I-350-05/17-01/000004, urbroj: 531-06-l-2-17-0007, od 9. ožujka 2017. i II. Izmjeni i dopuni Lokacijske dozvole, klasa: UP/I-350-05/19-01/000179, urbroj: 531-06-2-1-1-19-0005, od 24. prosinca 2019., izdanima od Ministarstva graditeljstva i prostornoga uređenja, Uprave za dozvole državnog značaja, odnosno Uprave za prostorno uređenje i dozvole državnog značaja, Sektora lokacijskih dozvola i investicija, koje čine Prilog 2. ove Odluke i ne objavljuju se u »Narodnim novinama«.

Koncesionar je dužan u pomorsko dobro koje se daje u koncesiju uložiti sveukupno 586.858,18 eura kao investicijsko ulaganje, a sve u opsegu i na način opisan u Poslovnom planu iz studenoga 2020. godine, koji čini Prilog 3. ove Odluke i ne objavljuje se u »Narodnim novinama«.

Koncesionar je dužan za svaku daljnju izmjenu zahvata u prostoru na koncesioniranom pomorskom dobru zatražiti suglasnost Davatelja koncesije te dozvole sukladno propisima koji uređuju prostorno uređenje i gradnju.

VII.

Koncesionar se obvezuje da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je utvrđena namjena koncesije i koje su navedene u Poslovnom planu iz studenoga 2020. godine iz točke VI. stavka 3. ove Odluke.

Koncesionar je dužan gospodarski koristiti pomorsko dobro iz točke III. ove Odluke sukladno Zakonu o pomorskom dobru i morskim lukama te drugim zakonima i podzakonskim aktima iz područja sigurnosti plovidbe i zaštite okoliša, i to na način koji će osigurati zaštitu okoliša.

Koncesionar ne može prava stečena koncesijom, niti djelomično, niti u cijelosti prenositi na drugoga, bez izričitog odobrenja Davatelja koncesije.

VIII.

Za gospodarsko korištenje pomorskog dobra navedenoga u točki III. ove Odluke, Koncesionar se obvezuje Davatelju koncesije uredno plaćati godišnju koncesijsku naknadu.

Godišnja koncesijska naknada koju Koncesionar plaća za gospodarsko korištenje pomorskog dobra sastoji se od stalnog i promjenjivog dijela naknade, s tim da:

a) stalni dio iznosi 0,12 eura po m² zauzete ukupne površine pomorskog dobra godišnje, s time da će se iznos stalnog dijela povećavati svakih pet godina za 0,01 euro po m² zauzetog pomorskog dobra

b) promjenjivi dio iznosi 1 % prihoda ostvarenog na koncesioniranom pomorskom dobru.

Navedena koncesijska naknada plaća se na sljedeći način:

a) stalni dio naknade plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe naknada se plaća razmjerno mjesecima korištenja

– za početnu godinu koncesijskog razdoblja naknada se plaća u roku od 45 dana od dana sklapanja ugovora o koncesiji.

b) promjenjivi dio naknade plaća se unatrag u jednome obroku, i to do 30. travnja tekuće godine za ostvareni ukupni godišnji prihod prethodne godine.

Promjene naknade za koncesiju (stalnog i promjenjivog dijela) moguće su na temelju:

1. indeksa potrošačkih cijena

2. izmjena posebnog propisa u dijelu kojim se uređuje visina i način plaćanja naknade za koncesiju

3. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju u skladu sa stavkom 4. ove točke, utvrđuje se ugovorom o koncesiji i posebnim zakonima, a obavlja se ovisno o nastanku okolnosti i / ili periodično u za to određenim vremenskim razdobljima, ovisno o promjenama potrošačkih cijena.

IX.

Na temelju ove Odluke ovlašćuje se potpredsjednik Vlade Republike Hrvatske i ministar mora, prometa i infrastrukture da u roku od 45 dana od dana izvršnosti ove Odluke, u ime Vlade Republike Hrvatske kao Davatelja koncesije, sklopi ugovor o preuzimanju koncesije sa županom Primorsko-goranske županije, u ime dosadašnjeg davatelja koncesije, i društvom Labrax Adria d.o.o. kao Koncesionarom, kojim će se urediti sva pitanja u vezi sa stupanjem Vlade Republike Hrvatske na mjesto davatelja koncesije.

X.

Na temelju ove Odluke ovlašćuje se potpredsjednik Vlade Republike Hrvatske i ministar mora, prometa i infrastrukture da u roku od 60 dana od dana sklapanja ugovora o preuzimanju koncesije iz točke IX. ove Odluke, u ime Vlade Republike Hrvatske, kao Davatelja koncesije, sklopi ugovor o koncesiji s društvom Labrax Adria d.o.o. kao Koncesionarom, kojim će se detaljno urediti ovlaštenja Davatelja koncesije, te prava i obveze Koncesionara, posebice u odnosu na zaštitu okoliša, sigurnost plovidbe, izgradnju i održavanje te nadzor nad gospodarskim korištenjem pomorskog dobra koje se daje u koncesiju.

Ako se ne sklopi ugovor o preuzimanju koncesije u propisanom roku iz točke IX. ove Odluke, neće se sklopiti ugovor o koncesiji iz stavka 1. ove točke, te Koncesionar gubi sva prava utvrđena ovom Odlukom, a ova Odluka će se ukinuti.

XI.

Koncesionar je dužan prije sklapanja ugovora o koncesiji iz točke X. stavka 1. ove Odluke Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture, na iznos od 29.342,91 euro, a što je 5 % od ukupne vrijednosti investicije, koja prema Poslovnom planu iz točke VI. stavka 3. ove Odluke iznosi 586.858,18 eura, s rokom važenja garancije do šest mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Koncesionar je dužan, prije sklapanja ugovora o koncesiji iz točke X. stavka 1. ove Odluke, Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 26.244,00 eura, kao instrumente osiguranja naplate naknade za koncesiju te za naknadu štete koja može nastati zbog neispunjenja obveza iz ugovora.

Ako Koncesionar ne dostavi garanciju banke iz stavka 1. ove točke i ovjerene zadužnice iz stavka 2. ove točke, neće se sklopiti ugovor o koncesiji iz točke X. stavka 1. ove Odluke, te Koncesionar gubi sva prava utvrđena ovom Odlukom, a ova Odluka će se ukinuti.

XII.

Ova Odluka objavit će se u »Narodnim novinama«.

Obrazloženje

Odlukom Županijske skupštine Primorsko-goranske županije o davanju koncesije na pomorskom dobru za izgradnju i gospodarsko korištenje ribogojilišta, otok Plavnik, Grad Krk (»Službene novine Primorsko-goranske županije«, broj 32/14.) i Ugovorom broj P 004/07/2015 o koncesiji na pomorskom dobru za izgradnju i gospodarsko korištenje ribogojilišta, otok Plavnik, Grad Krk, od 15. svibnja 2015. (u daljnjem tekstu: Ugovor o koncesiji) dana je koncesija društvu Labrax Adria d.o.o. iz Malinske na razdoblje od 20 godina, odnosno do 15. svibnja 2035.

Međutim, predmetno ribogojilište smješteno je na udaljenosti većoj od 300 m od obalne crte, što predstavlja zahvat u prostoru od državnog značaja prema članku 6. Uredbe o određivanju građevina, drugih zahvata u prostoru i površina državnog i područnog (regionalnog) značaja (»Narodne novine«, br. 37/14., 154/14., 30/21., 75/22. i 61/23.), stoga je u konkretnom slučaju koncesija u nadležnosti Vlade Republike Hrvatske.

U dokumentaciji za nadmetanje, objavljenoj u Elektroničkom oglasniku javne nabave, broj objave: 2014/S 02K-0039275 i u samom Ugovoru o koncesiji bila je predviđena mogućnost povećanja maksimalnog kapaciteta uzgoja bijele ribe s 200 na maksimalno 700 tona godišnje te je Koncesionar u redovnim postupcima ishodio:

– Lokacijsku dozvolu, klasa: UP/I-350-05/15-01/000038, urbroj: 531-06-1-15-00007, od 30. travnja 2015.

– I. Izmjenu i dopunu Lokacijske dozvole, klasa: UP/I-350-05/17-01/000004, urbroj: 531-06-l-2-17-0007, od 9. ožujka 2017., kojom se kvadratura, odnosno površina ribogojilišta povećava sa 65.300,00 m² na 109.350,00 m², a uzgojna polja se repozicioniraju, dok maksimalni kapacitet uzgoja ribe ostaje isti i iznosi 200 tona godišnje

– II. Izmjenu i dopunu Lokacijske dozvole, klasa: UP/I-350-05/19-01/000179, urbroj: 531-06-2-1-1-19-0005, od 24. prosinca 2019., kojom se povećava maksimalni kapacitet uzgajališta s 200 na 700 tona godišnje, dok položaj i površina uzgojnih polja ostaju isti.

Budući da Primorsko-goranska županija kao nenadležno tijelo nije ovlaštena mijenjati odredbe predmetne Odluke o davanju koncesije, cjelokupna dokumentacija dostavljena je na nadležno postupanje Ministarstvu mora, prometa i infrastrukture, a sve na temelju zahtjeva Koncesionara iz 2017. i 2020. godine.

Člankom 53. stavkom 2. Zakona o pomorskom dobru i morskim lukama propisano je da će Vlada Republike Hrvatske donijeti odluku o preuzimanju odluke o koncesiji, ako se za vrijeme trajanja ugovora o koncesiji utvrdi da je koncesiju dalo nenadležno tijelo.

Stoga je Ministarstvo mora, prometa i infrastrukture izradilo predmetni Prijedlog odluke kojim Vlada Republike Hrvatske preuzima Odluku o davanju koncesije na pomorskom dobru za izgradnju i gospodarsko korištenje ribogojilišta, otok Plavnik, Grad Krk i time stupa u pravni položaj Županijske skupštine Primorsko-goranske županije kao davatelja koncesije u odnosu na zatečenu koncesiju, te ujedno daje koncesiju pod novim uvjetima koji su zajednički za cjelokupno područje pomorskog dobra obuhvaćenog koncesijom, a koji se odnose na:

– povećanje maksimalnog kapaciteta uzgajališta bijele ribe s 200 na 700 tona godišnje

– povećanje površine ribogojilišta sa 65.300 m² na 109.350 m²

– povećanje stalnog dijela koncesijske naknade s 0,07 na 0,12 eura/m2 zauzete ukupne površine pomorskog dobra godišnje, uz povećanje svakih pet godina za 0,01 euro po m² zauzetog pomorskog dobra

– produženje roka trajanja koncesije s 20 na 28 godina.

Sukladno članku 53. stavku 2. Zakona o pomorskom dobru i morskim lukama, na temelju odluke o preuzimanju odluke o koncesiji, zaključit će se ugovor o preuzimanju koncesije između koncesionara, dosadašnjeg davatelja koncesije i Vlade Republike Hrvatske kao novog Davatelja koncesije.

Nakon sklapanja ugovora o preuzimanju koncesije, sklopit će se ugovor o koncesiji s društvom Labrax Adria d.o.o. kao Koncesionarom i Vladom Republike Hrvatske kao novim Davateljem koncesije, kojim će se detaljno urediti ovlaštenja novog Davatelja koncesije, te prava i obveze Koncesionara, a sve sukladno s novim uvjetima koji su zajednički za cjelokupno područje pomorskog dobra obuhvaćenog koncesijom.

Člankom 57. stavkom 3. Zakona o koncesijama (»Narodne novine«, br. 69/17. i 107/20.) propisano je da se visina i način plaćanja naknade za koncesiju određuje ovisno o predmetu koncesije, procijenjenoj vrijednosti koncesije, roku trajanja koncesije, rizicima i troškovima koje koncesionar preuzima i očekivanoj dobiti, opsegu koncesije, opremljenosti i vrijednosti imovine, odnosno opremljenosti i površini općeg, javnog ili drugog dobra od interesa za Republiku Hrvatsku koje se daje u koncesiju.

Sukladno Ugovoru o koncesiji, društvo Labrax Adria d.o.o. za gospodarsko korištenje pomorskog dobra ukupne površine 65.300 m² plaća stalni dio koncesijske naknade u iznosu od 4.333,40 eura (32.620,00 kuna), odnosno 0,07 eura/m2 (0,50 kuna/m2) te promjenjivi dio naknade u iznosu 1 % od prihoda ostvarenog obavljanjem djelatnosti i pružanjem usluga na koncesioniranom području.

Uzimajući u obzir kriterije koji se moraju vrednovati sukladno odredbama Zakona o koncesijama pri određivanju iznosa koncesijske naknade, određeno je da se koncesijska naknada mora povećati da bi se osigurao uravnoteženi odnos između očekivanih prihoda koncesionara i očekivanih prihoda državnog proračuna Republike Hrvatske.

U skladu s navedenim, stalni dio naknade određen je u iznosu od 0,12 eura po m² godišnje, odnosno 13.122,00 eura godišnje, s time da će se iznos stalnog dijela dodatno povećavati svakih pet godina za 0,01 euro po m² zauzetog pomorskog dobra, a promjenjivi dio se zadržava u istom iznosu, odnosno iznosi 1 % od ukupnog godišnjeg prihoda ostvarenog na koncesioniranom pomorskom dobru.

Planirane investicije bile su jedan od kriterija na temelju kojega je, uzimajući u obzir specifičnost djelatnosti, očekivane prihode i troškove poslovanja kao i troškove održavanja, određeno razdoblje trajanja postojeće koncesije. Koncesionar u narednom razdoblju planira dodatna ulaganja u novo uzgojno polje s 18 kaveza i pripadajućom opremom te montažom, ukupne vrijednosti 586.858,18 eura, budući da se ovom Odlukom povećava kapacitet predmetnog uzgajališta s 200 na 700 tona. S obzirom na to da je pri određivanju roka trajanja koncesije nužno uzeti u obzir i sve troškove i rizike koje koncesionar preuzima, potrebno je istaknuti da će Koncesionar morati osigurati godišnja sredstva za redovno održavanje i zamjenu kaveza i opreme, a što u konačnici utječe na povrat uloženog kapitala. Prema financijskim pokazateljima planiranih prihoda u narednom razdoblju, kao i visine investicije i troškova poslovanja i održavanja, da bi se koncesionaru omogućio povrat uloženih sredstava i održivost investicija, nužno je produženje roka trajanja koncesije i to za osam godina.

Sagledavajući aspekt realne valorizacije korištenja pomorskog dobra, razvidno je da se donošenjem ove Odluke osigurava ispunjenje zakonskih pretpostavki u pogledu preuzimanja koncesije na pomorskom dobru koju je dalo nenadležno tijelo, osigurava realizacija novih investicijskih ciklusa, omogućuje koncesionaru otvaranje novih tržišta te povećanje prihoda, a što u konačnici rezultira višestrukim pozitivnim financijskim učincima na državni proračun, čime se osiguravaju interesi Republike Hrvatske.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/24-04/18
 Urbroj: 50301-27/27-25-2
 Zagreb, 16. siječnja 2025.

Predsjednik
 mr. sc. Andrej Plenković, v. r.